Diari Oficial de la Generalitat Valenciana


Sumari del DOGV 9700, del 07-10-2023 (2023/10073)

DECRET 174/2023, de 6 d'octubre, del Consell, pel qual concedeix la Distinció de la Generalitat als serveis d'emergències, seguretat i protecció civil i agents mediambientals que van participar en els treballs d'extinció dels incendis declarats l'estiu de 2022 a la Vall d'Ebo, les Useres, Bejís, Venta del Moro i Calles.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9700

Data del DOGV
:   07-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10189


Data del document
:   06-10-2023

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 174/2023, de 6 d'octubre, del Consell, pel qual concedeix la Distinció de la Generalitat als serveis d'emergències, seguretat i protecció civil i agents mediambientals que van participar en els treballs d'extinció dels incendis declarats l'estiu de 2022 a la Vall d'Ebo, les Useres, Bejís, Venta del Moro i Calles. [2023/10657]  
El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconéixer la labor d'aquelles persones físiques i jurídiques que, en l'exercici de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
L'estiu de 2022 va estar marcat pels greus incendis forestals iniciats entre els dies 13 i 15 d'agost en els municipis de la Vall d'Ebo, les Useres i Bejís, així com els que havien tingut lloc el mes de juliol en els municipis de Venta del Moro i Calles.  
En conjunt, més de trenta municipis valencians i prop de 35.000 hectàrees de superfície forestal es van veure afectats pel foc, i milers de persones hagueren de ser desallotjades dels seus habitatges a les zones amb major risc.  
Els treballs d'extinció van requerir la intervenció de més de mil efectius dels serveis d'emergències, que treballaren durant setmanes en condicions meteorològiques molt adverses i en zones d'orografia complicada.  
L'actuació exemplar i coordinada dels serveis d'emergències, de seguretat i de protecció civil va permetre controlar de la millor manera possible l'evolució dels incendis i limitar l'abast dels danys, i, especialment, protegir la població i evitar la pèrdua de vides humanes.  
  
En aquest sentit, és necessari reconéixer l'esforç i la professionalitat de tots els serveis, organismes i persones que van participar en l'emergència, incloent-hi els consorcis provincials de bombers d'Alacant, Castelló i València; els cossos de bombers municipals; el Servei de Bombers Forestals de la Generalitat; els agents mediambientals; les forces i cossos de seguretat, Guàrdia Civil i policia local; la Unitat Militar d'Emergències; els serveis de protecció civil; el personal tècnic del Centre de Coordinació d'Emergències i dels posts de comandament avançat; les unitats de prevenció d'incendis; les autoritats locals i totes les persones que van prestar la seua col·laboració voluntària, així com l'ajuda prestada per l'Administració de l'Estat i pels governs de les comunitats de Múrcia, Catalunya, Aragó i Castella-la Manxa.  
  
Per això, en reconeixement de la professionalitat, l'entrega i l'eficàcia de les persones i entitats que van participar en l'extinció dels incendis esmentats, i amb la deliberació prèvia del Consell, en la reunió del dia 6 d'octubre de 2023,  
  
  
DECRETE  
  
Concedir la Distinció de la Generalitat als serveis d'emergències, seguretat i protecció civil i agents mediambientals que van participar en els treballs d'extinció dels incendis declarats en l'estiu de 2022 a la Vall d'Ebo, les Useres, Bejís, Venta del Moro i Calles.  
  
  
València, 6 d'octubre de 2023  
  
El president de la Generalitat,  
CARLOS MAZÓN GUIXOT